
Nyírkarász község Önkormányzata



4544 Nyírkarász, Fő út 21.

Tel.: (45) 610-126; Fax: (45) 610-125

e-mail: info@nyirkarasz.hu

**E L Ő T E R J E S Z T É S**

- a Képviselőtestülethez -

**a helyi adókról szóló önkormányzati rendelet elfogadására**

**Tisztelt Képviselő-testület!**

**Tisztelt Pénzügyi Bizottság!**

A helyi adókról szóló a 1990. évi C. törvény a települési önkormányzatok számára lehetőséget ad, hogy az önkormányzat gazdálkodásához szükséges bevételeinek megteremtése érdekében helyi adókat vezessen be, melyeknek mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességeihez igazodóan – a törvényben meghatározott felső (adómaximum) határokra figyelemmel – megállapítsa. Az adómértékre vonatkozó abszolút felső korlát mértékét a törvény rögzíti, ugyanakkor a helyi önkormányzat kötelessége, hogy a helyi sajátosságokat, illetve az adóalanyok teherviselő képességét is figyelembe vegye. Sajnos településünkön is megállapítható, hogy a lakosságot az országosan jelentkező, egyre nehezedő anyagi lét jellemzi, az egyre csökkenő reálbérek mellett jelentős központi adó- és járulékterhekkel kell szembesülni, a munkahelyszerzés nehézkes, a lakosság megélhetése egyre nehezebb.

Továbbá a rendelet megalkotásának szükségessége még az, hogy a jelenleg hatályban lévő helyi adórendeletek sértik a helyi adókról szóló 1990. évi C. törvény egyes rendelkezéseit.

**Tájékoztatás az előzetes hatásvizsgálat eredményéről**

A jogalkotásról szóló 2010. évi CXXX. törvény 17. § rendelkezése alapján jogszabály előkészítője előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A tervezett önkormányzati rendelet valamennyi jelentősnek ítélt hatása, így különösen

*Társadalmi hatás:* A rendelet-tervezetben a helyi adómértékek módosíthatók. Az adómértékek emelésével a társadalom (magánszemélyek, vállalkozások) terhei nőnek, növekszik a társadalmi elvonás mértéke.

*Gazdasági hatása:* A beszedett helyi adó az önkormányzat egyik fontos, meghatározó bevétele, mely hozzájárul az önkormányzati, közösségi kiadások finanszírozásához, az önkormányzat gazdálkodását segíti és támogatja Az adómérték változással csökkenthető, illetve növelhető lakosságtól és a vállalkozásoktól elvont összeg, és ezzel párhuzamosan csökken, illetve növekszik az önkormányzat saját bevétele, mely az önkormányzat működési és fejlesztési kiadásainak meghatározó forrása.

*Költségvetési hatása:* A helyi adó az önkormányzati bevétel egyik jelentős eleme. A helyi adómértékek emelésével az önkormányzati költségvetés bevétele és főösszege növelhető, míg az adómérték csökkentés az önkormányzati költségvetés bevételi oldalát, valamint főösszegét várhatóan – amennyiben a kieső bevétel más bevételekkel nem kerül kompenzálásra - csökkenti.

A rendeletnek közvetlen *környezeti hatása* nincs.

A rendeletnek közvetlen *egészségi hatása, egészségügyi következménye* nincs.

A tervezetnek *adminisztratív terheket befolyásoló hatása*: A rendelet megalkotásának az adminisztratív terheket tekintve új, többlet terheket eredményező hatása nincs, a rendelet alkalmazása az eddigi adminisztratív munka további szükségességét igényli.

*A rendelet megalkotásának szükségessége:* A hatályban lévő helyi adórendeletek sértik a helyi adókról szóló 1990. évi C. törvény egyes rendelkezéseit. Az önkormányzati helyi adó rendelet megalkotása nem kötelező, helyi adók bevezetése lehetőség, a települési önkormányzat döntésének függvénye.

*A jogalkotás elmaradásának várható következményei*: a módosító jogalkotás elmaradásának következménye a Szabolcs-Szatmár Bereg Megyei Kormányhivatal törvényességi felügyeleti eljárása.

A rendelet alkalmazásához szükséges *személyi, szervezeti, tárgyi és pénzügyi feltételek*: a rendelet a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli.

Kelt: Nyírkarász, 2016. szeptember 15.

………………………………………………

az előzetes hatásvizsgálatot végző aláírása

**Általános indokolás**

A helyi adókról szóló 1990. évi C. törvény (továbbiakban: Htv.) 6.§ rendelkezése alapján az Önkormányzat adómegállapítási joga kiterjed arra, hogy a helyi adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességeihez igazodóan – a törvényben meghatározott felső (adómaximum) határokra figyelemmel – megállapítsa. A rendelet-tervezet a kivetett helyi adó közül a magánszemélyek kommunális adója, és a helyi iparűzési adó mértékét tartalmazza. A módosításra kerülő adómértékek a képviselő-testület döntésének megfelelően kerülnek rögzítésre a rendeletben. A rendelet tervezet a helyi adók mértékének változtatását nem tartalmazza. A rendelet bevezetésével eleget tesz a Képviselőtestület a Htv. rendelkezéseinek való megfelelésnek.

**Részletes indokolás**

1.§-hoz

A bevezetett adónemek meghatározása

2.-3.§-hoz

A magánszemélyek kommunális adójának a mértékét, az adókötelezettség alóli mentességet foglalja magába.

4. §-hoz

A helyi iparűzési adó mértékének meghatározására vonatkozó rendelkezést tartalmazza, és meghatározza az ideiglenes jelleggel végzett vállalkozási tevékenység után fizetendő adómértéket.

5.-6.§-hoz

Az egyéb rendelkezések keretében az adózás rendjéről szóló 2003. évi XCII. törvény előírásai az irányadók.

A rendelet – figyelemmel a Magyarország gazdasági stabilitásáról szóló 2011. évi CXVIV. törvény 32.§-ában, valamint a Htv. 6.§ a) pontjában előírtakra - 2017. január 1-jén lép hatályba, és Nyírkarász Község Képviselőtestületének a magánszemélyek kommunális adójáról szóló 14/2000.(XII.28.)ÖKT. számú rendelet módosítására, egységes szerkezetbe való elfogadására szóló 1/2004.(I.29.) rendelete, és a helyi iparűzési adóról szóló többször módosított 16/2000.(XII.28.) ÖKT sz. rendelet módosítására, egységes szerkezetbe való elfogadásáról szóló 11/2007.(XII.18.) rendelete hatályát veszti.

Kérem a tisztelt Képviselőtestületet, és a Pénzügyi Bizottság tagjait az önkormányzati rendelet felülvizsgálata mellett a szükséges jogalkotási kötelezettségnek eleget téve a rendelettervezetet tárgyalja meg és fogadja el.

Nyírkarász, 2016. szeptember 15.

**Szalmási József**

**polgármester**

**NYÍRKARÁSZ KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**12/2016. (IX.22.)**

**önkormányzati rendelete**

**A helyi adókról**

Nyírkarász Községi Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján,

az Alaptörvény 32. cikke (1) bekezdésének a) és h) pontjában,

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**Általános rendelkezések**

**1. §**

Nyírkarász Községi Önkormányzat Képviselő-testülete határozatlan időre a következő helyi adókat vezeti be:

1. Magánszemélyek kommunális adója
2. Helyi iparűzési adó

**Magánszemélyek kommunális adója**

**2. §**

Az adó mértéke adótárgyanként 4.000.- Ft/év.

**3.§**  
Mentes az adófizetési kötelezettség alól az az orvos által igazoltan ápolásra szoruló magánszemély, aki 70. életévét betöltötte, a lakcímnyilvántartás szerint és életvitelszerűen egyedül él. Az adómentesség a 70. életév betöltése utáni következő év első napjától kezdődik.

**Helyi iparűzési adó**

**4. §**

Az adó mértéke:

(1) Az állandó jelleggel végzett iparűzési tevékenység esetén: az adó mértéke az adóalap 1,2%-a.

(2) Ideiglenes jelleggel végzett iparűzési tevékenység esetén az adó mértéke naptári naponként 5 000,- Ft.

**Egyéb rendelkezések**

**5. §**

A rendeletben nem szabályozott kérdésekben a helyi adókról szóló 1990. évi C. törvény, valamint az adózás rendjéről szóló 2003. évi XCII. törvény rendelkezéseit kell alkalmazni.

**Záró rendelkezések**

**6. §**

(1) E rendelet 2017. január 1. napján lép hatályba.

(2) E rendelet hatályba lépésével egyidejűleg Nyírkarász Község Képviselőtestületének a magánszemélyek kommunális adójáról szóló 14/2000.(XII.28.)ÖKT. számú rendelet módosítására, egységes szerkezetbe való elfogadására szóló 1/2004.(I.29.) rendelete, és a helyi iparűzési adóról szóló többször módosított 16/2000.(XII.28.) ÖKT sz. rendelet módosítására, egységes szerkezetbe való elfogadásáról szóló 11/2007.(XII.18.) rendelete hatályát veszti.

K.M.F.

**Szalmási József Matyi Andrásné**

**polgármester jegyző**

Jelen rendelet kihirdetve: 2016. szeptember 22 napján

**Matyi Andrásné**

**jegyző**